
La Comissió de Transició Ecològica, en la sessió tinguda el dia 2 d’abril de 2025, ha debatut el text de la Proposta de resolució sobre la qualitat de l’aire a la plana de Lleida (tram. 250-00249/15), presentada pel Grup Parlamentari d’Esquerra Republicana de Catalunya.
Finalment, d’acord amb l’article 168 del Reglament, ha adoptat la següent
Resolució
El Parlament de Catalunya insta el Govern a: 
a) Redactar, de manera immediata, el pla d’acció per a la millora de la qualitat ambiental de la zona de qualitat de l’aire Terres de Ponent i, en especial, de la comarca de les Garrigues, tenint en compte que s’hi han produït superacions dels valors límit o dels valors objectiu dels contaminants que regula el Reial decret 102/2011, de 28 de gener, relatiu a la millora de la qualitat de l’aire.
b) Augmentar el registre de dades recollides dels contaminants mesurats a l’estació de mesurament de la qualitat de l’aire de Juneda, incloent-hi, com a mínim, els valors de diòxid de sofre (S02) i de partícules fines (PM2,5).
c) Augmentar el control i l’activitat inspectora a les empreses contaminants, especialment en episodis ambientals de contaminació atmosfèrica, amb l’objectiu d’assegurar que llur activitat s’ajusta als valors límit que estableix la legislació vigent i als que correspondrien al Pla de qualitat de l’aire, horitzó 2027, i al Pla d’actuació per a la millora de qualitat de l’aire a la zona de protecció especial de l’ambient atmosfèric de la plana de Lleida, sense renunciar al fet que s’apliquin els valors límit de les recomanacions de l’Organització Mundial de la Salut.
d) Establir el seguiment i els plans de control i prevenció per part del Departament de Salut sobre els efectes de les malalties i patologies originades per la contaminació de l’aire en les persones, en especial pel que fa a l’afectació en els infants, davant l’augment de casos d’asma infantil de difícil tractament.
e) Promoure la col·laboració entre els ajuntaments, els consells comarcals del Segrià, les Garrigues, el Pla d’Urgell, l’Urgell, la Noguera i la Segarra, la Diputació de Lleida i qualsevol altre ens que s’hi vulgui sumar, per tal d’adoptar les mesures necessàries per a garantir la salut de les persones i assegurar, així, la qualitat de l’aire a la plana de Lleida.
f) Fer el seguiment de les mesures detallades en aquesta resolució en el marc de la Taula de Qualitat de l’Aire de les Garrigues.
Palau del Parlament, 2 d’abril de 2025
El secretari de la Comissió, Ignasi Prat i Sarri; el president de la Comissió, Cristòfol Gimeno Iglesias

